MT Il-Ġurnal Uffiċjali tal-Unjoni Ewropea C 296/19

Rapport Finali tal-Uffiċjal tas-Seduta Każ COMP/39.129 – Trasformers tal-Elettriku

(Skont l-Artikoli 15 u 16 tad-Deċiżjoni tal-Kummissjoni 2001/462/KE, KEFA tat- 23 ta' Mejju 2001 dwar it-termini ta' referenza ta' l-Uffiċjali tas-Smigħ f'ċerti proċedimenti tal-kompetizzjoni – ĠU L 162, 19.6.2001, p. 21)

2009/C 296/07

Dan il-każ tal-kompetizzjoni jirrigwarda ftehim ta' kartell bejn produtturi tat-transformers tal-elettriku.

L-abbozz tad-deċiżjoni jagħti lok għall-kummenti li ġejjin:

Id-Dikjarazzjoni tal-Oġġezzjonijiet

Id-Dikjarazzjoni tal-Oġġezzjonijiet (DO) ġiet adottata fl-20 ta’ Novembru 2008 u ntbagħtet lis-seba′ kumpaniji segwenti: ABB Ltd; AREVA T&D SA; ALSTOM; Siemens AG; Fuji Electrics Holdings Co. Ltd; Hitachi Ltd; u Toshiba Corporation (il-Partijiet).

Fid-DO, il-Kummissjoni laħqet il-konklużjoni preliminari li l-Partijiet kienu kisru l-Artikolu 81 tat-Trattat tal-KE bejn l-1993 u l-2003 billi osservaw arranġament bil-kliem (Ftehim Informali) fejn il-produtturi Ġappuniżi qablu li ma jbigħux transformers tal-Elettriku fl-Ewropa u l-produtturi Ewropej qablu li ma jbigħux fil-Ġappun.

Perjodu ta' żmien biex iwieġbu għad-DO

Il-Partijiet oriġinalment ingħataw perjodu ta' żmien ta' sitt ġimgħat biex iwieġbu għad-DO. Il-partijiet kollha talbuni għal estensjoni, li jien tajthom parzjalment. Il-partijiet kollha wieġbu għad-DO fi żmien il-perjodu estiż.

Aċċess għall-fajl

Il-Partijiet ingħataw aċċess għall-fajl ta' investigazzjoni tal-Kummissjoni permezz ta' CD-ROM. Id-dikjarazzjonijiet tal-kumpaniji mill-applikanti għall-immunità u l-klemenza madankollu kienu aċċessibbli biss fil-bini tal-Kummissjoni.

F′konformità man-Notifika tal-Kummissjoni dwar l-aċċess għall-fajl (1), ingħata aċċess addizzjonali lil xi sottomissjonijiet li rċeviet il-Kummissjoni wara s-Seduta tas-Smigħ u li l-Kummissjoni kellha l-ħsieb li torbot fuqha bħala evidenza inkriminant fid-deċiżjoni finali.

Smigħ Orali

Fuq talba mill-Partijiet sar Smigħ Orali fis-17 ta' Frar 2009 fejn kienu rappreżentati l-Partijiet kollha.

Matul is-Seduta ta' Smigħ, parti minnhom ingħatat l-opportunità li tirrispondi għal mistoqsija bil-miktub. Din it-tweġiba ġiet sussegwentement ċirkolata lill-Partijiet kollha għall-kummenti, li wassal għall-aċċess addizzjonali msemmi hawn fuq.

Il-kwistjonijiet proċedurali ewlenin li tressqu mill-Partijiet

Numru ta' stqarrijiet rigward id-drittijiet tad-difiża tqajmu mill-Partijiet, li wara eżaminazzjoni bir-reqqa jien inqishom li huma infondati. L-istqarrijiet ewlenin huma dawn li ġejjin:

— Il-Kummissjoni ddependiet fuq evidenza awto-inkriminanti sottomessa minn applikant li kiseb l-immunità minkejja li l-applikazzjoni tiegħu kienet ġiet rifjutata. In-Notifika ta' Klemenza tal-2002 tipprevedi li applikant għall-immunità jista' jirtira l-evidenza li ta għall-finijiet tal-applikazzjoni tiegħu għall-immunità jekk l-evidenza ma tiġix aċċettata (2). Minħabba li l-applikant konċernat ma għamilx użu minn din il-possibbiltà, il-Kummissjoni kienet libera li tuża dik l-evidenza mingħajr ma tikser id-drittijiet tad-difiża.

— Il-Kummissjoni tiddependi fuq evidenza li kienet kisbet matul spezzjonijiet f'każ differenti (imma relatat). L-inkjesta tiegħi wriet li l-istess evidenza, sussegwentement kienet ġiet sottomessa b'mod volontarju f'konnessjoni ma' applikazzjoni ta' klemenza u bi tweġiba għal talba għall-informazzjoni fil-każ kurrenti. Għalhekk, il-fatt li l-evidenza kienet inġabret ukoll mill-Kummissjoni matul spezzjonijiet f'każ differenti ma jwassalx għal ksur tad-drittijiet tad-difiża.

— Il-Partijiet Ewropej ġew infurmati bl-iskop preċiż tal-investigazzjoni fi stadju bikri tal-proċedimenti filwaqt li l-Partijiet Ġappuniżi ġew infurmati biss fin-notifika tad-DO. F′dan ir-rigward ninnota li l-investigazzjoni, barra li ffukat fuq il-Ftehim Informali, oriġinalment kienet iffukat ukoll fuq ċerti prattiċi fl-UE li fihom il-Partijiet Ġappuniżi ma kienx allegat li pparteċipaw. Il-fatt li l-Partijiet Ewropej ġew informati bl-iskop ridott tal-investigazzjoni kontrihom ma jimplika ebda diskriminazzjoni u ċertament lanqas ma jammonta għal ksur tad-drittijiet tad-difiża tal-Partijiet Ġappuniżi.

— Kuntrarju għall-prinċipju tat-trattament ugwali, xi dokumenti fil-fajl ġew murija lil applikant għall-klemenza qabel ma ġiet notifikata d-DO imma mhux lill-Partijiet l-oħra fil-proċedimenti. Fl-opinjoni tiegħi is-servizz relevanti tal-Kummissjoni mhux projbit milli jiddiskuti ċerta informazzjoni mal-Partijiet matul il-fażi tal-investigazzjoni sabiex ikun jista' jifhem aħjar u biex jinvestiga aktar. Dan iseħħ partikolarment fil-każ tar-rispett tal-applikanti għall-klemenza. F'kwalunkwe każ, l-informazzjoni partikolari, sussegwentement saret aċċessibbli għall-Partijiet kollha matul il-proċedura tal-aċċess għall-fajl. Għalhekk, l-għoti tal-aċċess minn qabel ma jiksirx il-prinċipju tat-trattament ugwali jew id-drittijiet tad-difiża tal-Partijiet l-oħra.

— Parti minnhom qalet li qatt ma rċeviet irċevuta bil-miktub għas-sottomissjoni ta' klemenza, li sussegwentement ġiet rifjutata. Il-Parti qalet ukoll li s-servizz relevanti tal-Kummissjoni naqas milli jiddikjara b'mod ċar fl-ittra fejn irrifjuta l-klemenza, id-data li fiha għamel paragun bejn l-informazzjoni provduta u l-informazzjoni diġà disponibbli għall-Kummissjoni. Skont in-Notifika ta' Klemenza (3) tal-2002, applikant għall-klemenza għandu jirċievi bil-miktub ittra li tikkonferma d-data ta' meta waslet l-applikazzjoni. Għalhekk, in-nuqqas ta' konferma tikkostitwixxi irregolarità fil-proċedura. Barra minn hekk, u partikolarment fin-nuqqas ta' tali irċevuta, inqis ukoll li hija irregolarità proċedurali li ma tiġix dikjarata b'mod ċar id-data tal-paragun fl-ittra għar-rifjut tal-klemenza. Minkejja kollox, u filwaqt li nħalli miftuħa l-kwistjoni jekk id-data tal-paragun jistax ikollha effett deċiżiv fuq l-istatus tal-klemenza tal-applikant, jien ma nqis li ebda wieħed minn dawn l-irregolaritajiet ma huma ta' karattru li jammontaw għal ksur tad-drittijiet tad-difiża.

L-abbozz ta' Deċiżjoni

Fid-deċiżjoni abbozz tagħha, il-Kummissjoni essenzjalment iżżomm l-oġġezzjonijiet tagħha kif stabbiliti fid-Dikjarazzjoni tal-Oġġezzjonijiet għalkemm il-perjodu tal-ksur ġie mnaqqas b'mod konsiderevoli.

Fl-opinjoni tiegħi d-Deċiżjoni abbozz tittratta biss l-oġġezzjonijiet li fir-rispett tagħhom, il-Partijiet ngħataw l-opportunità li jesprimu l-opinjonijiet tagħhom.

Konklużjoni

Fid-dawl tal-osservazzjonijiet li hawn hawn fuq, inqis li d-dritt tal-Partijiet kollha li jinstemgħu fil-proċedimenti ta' dan il-każ ġie rispettat.

Brussell, il- 5 ta’ Ottubru 2009. Michael ALBERS

(1) ĠU C 325, 22.12.2005, p. 7, il-punt 27.

(2) ĠU C 45, 19.2.2002, p. 3, il-punt 17.

(3) ĠU C 45, 19.2.2002, p. 3, il-punti 14 u 25.